钦定古今图书集成/方舆汇编/边裔典/第088卷 > 因祗国
## 钦定古今图书集成/方舆汇编/边裔典/第088卷 > 因祗国

成王五年，有因祗之国，去王都九万里，献女工一人。
善工巧，体貌轻洁，被纤罗杂绣之衣，长袖修裾，风至
则结其衿带，恐飘飘不能自止也。其人善织，以五色
丝内于口中，手引而结之，则成文锦。其国人来献。有
云崑锦文，似云从山岳中出也；有列堞锦文，似云霞
覆城，雉楼堞也；有杂珠锦文，似贯珠佩也；有篆文锦
文，似大篆之文也。有列明锦文，似罗列灯烛也。幅皆
广三尺。其国丈夫勤于耕稼，一日锄十顷之地。又贡
嘉禾，一茎盈车。故时俗四言《诗》曰：“力勤十顷，能致嘉
颖。”